b'\n_START_ARTICLE_\nErik Johan Andelin\n_START_PARAGRAPH_\nErik Johan Andelin (18. toukokuuta 1804 Hollola \xe2\x80\x93 9. hein\xc3\xa4kuuta 1893 Tohmaj\xc3\xa4rvi) oli suomalainen rovasti, valtiop\xc3\xa4iv\xc3\xa4mies ja Tammikuun valiokunnan j\xc3\xa4sen._NEWLINE_Andelinin vanhemmat olivat Hollolan Uskilan kyl\xc3\xa4n Anttilan rusthollari Alexander Simonsson (k. 1822) ja Eva Kristina Mattsdotter. H\xc3\xa4n k\xc3\xa4vi H\xc3\xa4meenlinnan triviaalikoulua ja Porvoon lukiota ja p\xc3\xa4\xc3\xa4si ylioppilaaksi Turussa 1823. H\xc3\xa4net vihittiin papiksi Porvoon hiippakunnassa 1826. Andelinista tuli teologian kunniatohtori 1857._NEWLINE_Andelin oli armovuodensaarnaajana Iisalmessa 1826 ja Kuopion triviaalikoulussa vt. kollegana vuodesta 1828, ylemp\xc3\xa4n\xc3\xa4 kollegana vuodesta 1829 ja konrehtorina vuodesta 1835. H\xc3\xa4nest\xc3\xa4 tuli Tohmaj\xc3\xa4rven kirkkoherra 1841 ja h\xc3\xa4n sai rovastin arvon 1846. Andelin oli vt. l\xc3\xa4\xc3\xa4ninrovastina 1848 ja vakinaisena l\xc3\xa4\xc3\xa4ninrovastina 1862\xe2\x80\x931884. H\xc3\xa4n oli Kuopion tuomiokapitulin j\xc3\xa4senen\xc3\xa4 1870\xe2\x80\x931876 ja h\xc3\xa4n oli viimein Suomen papiston seniori eli vanhin virassa ollut pappi. Andelin oli Tammikuun valiokunnan j\xc3\xa4senen\xc3\xa4 1862 ja osallistui s\xc3\xa4\xc3\xa4tyvaltiop\xc3\xa4iville 1867 ja 1877\xe2\x80\x931878. _NEWLINE_Andelin oli naimisissa 1833\xe2\x80\x931891 Henriette Sofia Blomin (k. 1891) kanssa. Heid\xc3\xa4n poikiaan olivat molempien oikeuksien tohtori Alexander Andelin (1836\xe2\x80\x931890), Kuopion yksityisen ruotsalaisen yhteiskoulun opettaja Karl August Andelin (1838\xe2\x80\x931898), kihlakunnantuomari Emil Achates Andelin (1848\xe2\x80\x931907) ja palvakuutusasiamies Lars Robert Kasimir Andelin (1846\xe2\x80\x931902).'